Valke moet kyk na ‘korrupsie’ by PoskantoorDie sukkelende Poskantoor het reeds miljoene rande in reddingsboeie ontvang. (Foto: Maroela Media) Die Poskantoor se agterstallige betalings van sy werkers se mediesefondsbydraes beloop nou reeds ŉ verstommende R700 miljoen en die DA het die Valke gevra om dringend ondersoek in te stel na grootskaalse beweerde bedrog by die sukkelende staatsinstelling. Werkers by die Poskantoor se eie bydraes aan hul mediese fonds word steeds maandeliks van hul salaris verhaal en oorbetaal, maar die tweederde-bedrag wat die Poskantoor moet bydra, word al maande lank nie betaal nie. Sowat 22 000 mense kan weens die versuim om die betalings te doen, dalk nou hul mediese fonds kwyt wees. In ŉ brief aan lt.genl. Godfrey Lebeya, hoof van die Valke, sê Dianne Kohler Barnard, die DA se woordvoerder oor kommunikasie, daar is boonop bewerings dat die Poskantoor ook nie pensioenfondsbydraes, of bydraes aan die werkloosheidsversekeringsfonds en die lopende betaalstelsel (bekend as PAYE) doen nie, en ook nie BTW betaal nie. In ŉ voorlegging van die bestuur aan die parlementêre portefeuljekomitee oor kommunikasie, het die Poskantoor gesê hy maak nie genoeg geld om die bydraes te betaal nie. “Dit lyk na bedrog op ŉ reuseskaal,” skryf Kohler Barnard in haar brief aan Lebeya. “Dit is juis om hierdie rede dat ons die saak by die Valke aanmeld sodat ŉ deurdringende ondersoek gedoen kan word.” Kohler Barnard sê die Poskantoor voer aan dat hy met die mediese fonds praat oor die situasie. Die Poskantoor se geldsake is reeds geruime tyd in ŉ beroerde posisie en volgens die DA is dit net nog ŉ mislukte staatsbeheerde onderneming van die ANC. “Sedert die [kommunikasie-]portefeulje ŉ paar weke gelede aan my toegewys is, is my inboks volgemaak deur pleidooie van oor die land heen oor die enigste plaaslike poskantoor wat summier gesluit is,” sê sy. In een geval is die poskantoor op Underberg toegemaak omdat die huurgeld langer as ŉ jaar net nie betaal is nie. Die eiendom word sedert 2015 gehuur, maar oor die laaste paar jaar was die huurgeld, sowel as betalings vir krag en water, ongereeld of in die meeste gevalle glad nie betaal nie. Dié skuld staan nou op meer as R243 000. Mense word glo bloot vertel dat daar geen geld beskikbaar is nie. “Die Poskantoor het net twee opsies oor: óf dit word geprivatiseer, óf dit moet heeltemal gesluit word.” Die Poskantoor het reeds ŉ reddingsboei van R80 miljard gekry om sy sake beredder, maar volgens die DA was nie eens dít genoeg nie. Die instelling het in 2020 ŉ verlies van R1,7 miljard gely en ŉ selfs groter verlies word vir die 2021-boejkaar voorspel. Kohler Barnard sê die Valke se ondersoek moet nou wys wie presies by hierdie beweerde bedrog baat. “Suid-Afrikaners sukkel om kos op die tafel te sit en niks kan die miljoene wat in die drein afgegooi word vir hierdie spesifieke bankrot ydelheidsprojek verskoon nie – veral wanneer die geld nie gebruik word om die krediteure die miljarde rande wat hulle geskuld word, te betaal nie.” Die minister van finansies, Enoch Godongwana, lewer in Oktober vanjaar sy begrotingstoespraak en luidens berigte het die Poskantoor gevra vir nog R2,4 miljard om kop bo water te probeer hou.